Baibolo ya pa Intaneti | BAIBOLO—AMALEMBO YA CALO CIPYA
Bushe kuti mwatemwa ukubelenga ici cipande mu %%?
Mateo 24:1-51
24 Nomba ilyo Yesu aleya ukufuma mwi tempele, abasambi bakwe baile kuli ena pa kuti bamulange ifikuulwa fya pe tempele.+2 Na o abebele ati: “Bushe mwafimona ifi fyonse? Ndemweba icine cine nati, Tapakashalepo ilibwe apa nakalya pa muulu wa libiye ilishakapooswe pa nshi.”+3 Ilyo aikele pa Lupili lwa Miolife, abasambi baishile kuli ena ku mbali, no kumwipusha abati: “Twebeni, Ni lilali ifi fintu fikabako, kabili cinshi tukeshibilako ukuti e po muli+ no kuti icalo cili ku mpela?”*+4 Na o Yesu abaswike ati: “Cenjeleni ukuti umuntu nangu umo ekamubepa;+5 pantu abengi bakeshila mwi shina lyandi, abati, ‘Nine Kristu,’ kabili bakalufya abengi.+6 Mukomfwa pa lwa nkondo mupepi no kutali; cenjeleni ukuti mwikatiina. Pantu ifi fintu fifwile ukucitika, ilyo impela tailaisa.+7 “Pantu uluko lukemina uluko lubiye+ no buteko bukemina ubuteko bubiye,+ kabili kukaba ifipowe+ ne finkukuma+ mu ncende shimo shimo.8 Fyonse ifi e kutendeka kwa bucushi ubukaba ngo kucula kwa pa kupaapa.9 “Kabili abantu bakamucusha+ kabili bakamwipaya,+ kabili abantu ba mu nko shonse bakamupata+ pa mulandu we shina lyandi.+10 E lyo abengi bakalufya icitetekelo+ kabili bakalabepeshanya no kupatana.+11 Na bakasesema+ ba bufi abengi bakema no kulufya abengi;+12 kabili pa mulandu wa kufulisha kwa bubi,+ ukutemwa kwa bengi kukacepa.+13 Lelo uwashipikisha+ ukufika na ku mpela, e ukapusuka.+14 Ne mbila nsuma+ iyi iya bufumu+ ikabilwa ku bantu bonse aba pe sonde ku kuba ubunte ku nko shonse;+ e lyo impela+ ikesa.15 “E ico, ilyo mukamona ica bunani+ icileta ubonaushi, icalandilwe muli kasesema Daniele, cili mu ncende ya mushilo,+ (uulebelenga eluke)16 e lyo abakaba mu Yudea bakatendeke ukufulumukila+ ku mpili.17 Uukaba pa mutenge ekekila ku kufumya ifipe mu ng’anda yakwe;18 no ukaba mwi bala ekabwelela ku ng’anda ku kubuula ifya kufwala fyakwe.19 We bulanda ku bakaba na mafumo na bakalaonsha muli shilya nshiku!+20 Mulepepa ukuti mwikafulumuka mu nshita ya mpepo nangu pa bushiku bwe sabata;21 pantu kukaba ubucushi ubukalamba+ ubushatala abubako ukutula pa ntendekelo ya ba pano calo ukufika nomba,+ kabili tabwakatale ababubako na kabili.22 Isho nshiku nga tashakepifiwe, takuli umuntu nangu umo uukapusuka; lelo pa mulandu wa basalwa,+ isho nshiku bakashipifya.+23 “E lyo umuntu nga amweba ati, ‘Moneni! Kristu ali kuno,’+ nelyo amweba ati, ‘Ali kulya,’ mwikasumina iyo.+24 Pantu baKristu+ ba bufi na bakasesema ba bufi+ bakema no kucita ifishibilo+ fikalamba ne fipapwa ku kulufya abantu ica kuti ni cikanga balufye na basalwa bene.+25 Moneni! Namusokela kabela.+26 E ico, abantu nga bamweba abati, ‘Moneni! Ali mu matololo,’ mwikayako; nangu nga batila, ‘Moneni! Ali mu kati na nkati ka ng’anda,’ mwikasumina iyo.+27 Pantu filya fine inkuba+ itula ku kabanga no kubyatila na ku masamba, e fyo cikaba na lintu Umwana wa muntu akabapo.+28 Konse ukuli icitumbi, e ko na bakapumpe+ balongana.+29 “Ilyo line pa numa ya bucushi bwa nshiku shilya, akasuba kakafiita+ no mweshi+ tawakabalike, kabili intanda shikapona mu muulu, ne fya maka ifya mu muulu fikatenkana.+30 E lyo icishibilo ca Mwana wa muntu+ cikamoneka mu muulu, e lyo ne mitundu yonse iya bantu pano isonde ikaloosha nga nshi,+ no kumona Umwana wa muntu aleisa pa makumbi ya mu muulu ali na maka no bukata ubukalamba.+31 Kabili akatuma bamalaika bakwe ne ciunda icikalamba ice penga,+ kabili bakalonganika pamo abasalwa+ bakwe ukufuma ku kabanga, ku masamba, ku kapinda ka ku kuso na ku kapinda ka ku kulyo,+ ukufuma ku mpela imo iya mu muulu no kufika ku mpela ibiye.32 “Nomba sambilileniko ku cilangililo ca mukunyu: Cilya fye imisambo ya uko yaba iiteku kabili amabuula yaleemba, muleshiba ukuti amainsa yali mupepi.+33 Ifyo fine na imwe, ilyo mukamona fyonse ifi, mukeshibe ukuti ali mupepi, ali pa mwinshi.+34 Ndemweba icine cine nati, abantu ba nkulo+ ino tabakafwe nakalya mpaka fyonse ifi fikacitike.35 Umuulu na pano isonde fikapita,+ lelo amashiwi yandi tayakapite nakalya.+36 “Ulwa bushiku bulya ne nshita+ takuli uwaishiba, nangu ni bamalaika ba mu muulu nangu Mwana, kano fye Tata.+37 Pantu filya fine inshiku sha kwa Noa+ shali, e fyo cikaba na lintu Umwana wa muntu akabapo.+38 Pantu filya balecita mu nshiku shilya ilyo ilyeshi lishilaisa, balelya no kunwa, baleupa no kuupwa, mpaka no bushiku ubo Noa+ aingile mu cibwato;+39 kabili tabapooseleko amano nakalya mpaka ilyeshi lyaisa no kubasenda bonse,+ e fyo cikaba na lintu Umwana wa muntu akabapo.40 Kabili abaume babili bakaba mwi bala: umo bakamusenda e lyo umbi bakamusha;41 pa banakashi babili abalepela pa libwe:+ umo bakamusenda e lyo umbi bakamusha.+42 E ico mulelola, pantu tamwaishiba ubushiku ubo Shikulwinwe akesamo.+43 “Lelo ishibeni ukuti umwine wa ng’anda nga naishiba inshita umupuupu aleishilapo,+ kuti alalola kabili te kuti aleke bamwingilile mu ng’anda.44 E ico na imwe mube abaiteyanya,+ pantu pa nshita mushenekele, e po Umwana wa muntu akesa.45 “Nga kanshi nani umusha wa cishinka kabili uwashilimuka*+ uo shikulu wakwe asontele ukuba kangalila pa ba mu ng’anda yakwe, pa kuti alebapeela ifya kulya fyabo pa nshita yalinga?+46 Wa nsansa+ uyo musha nga shikulu wakwe pa kwisa amusanga alecita ifyo!47 Ndemweba icine cine nati, akamusonta ukuba kangalila pa fyuma fyakwe fyonse.+48 “Lelo umusha mubi nga mu mutima wakwe atila,+ ‘Shikulu akokola,’+49 kabili atendeka ukupuma abasha banankwe, no kulya no kunwa pamo na bacakolwa bene bene,50 shikulu wa ulya musha akesa pa bushiku ubo ashenekele na mu nshita+ iyo ashishibe,51 kabili akamukanda icine cine+ no kumubika pamo na ba bumbimunda. Kulya e kukaba ukulila no kusumanya ameno.+
bem_Latn bem_Latn ayr_Latn bem_Latn